LANNA-BANPU กอดคอร่วง! หลังจีนออกมาตรการ “สกัดราคาถ่านหิน-เพิ่มอุปทาน”
LANNA-BANPU กอดคอร่วง! หลังจีนออกมาตรการ “สกัดราคาถ่านหิน-เพิ่มอุปทาน” เพื่อคลี่คลายวิกฤตพลังงานในประเทศ
LANNA-BANPU กอดคอร่วง! หลังจีนออกมาตรการ “สกัดราคาถ่านหิน-เพิ่มอุปทาน” เพื่อคลี่คลายวิกฤตพลังงานในประเทศ
20 ต.ค. 2564

ผู้สื่อข่าวรายงานว่า วันนี้ (20 ต.ค.2564) ราคาหุ้นกลุ่มถ่านหินร่วงแรง นำโดยราคาหุ้นบริษัท ลานนารีซอร์สเซส จำกัด (มหาชน) หรือ LANNA ณ เวลา 11.11 น. อยู่ที่ระดับ 24.70 บาท  ลบ 1.55 บาท หรือ 5.90% โดยทำจุดสูงสุดที่ 25.75 บาท และทำจุดต่ำสุดที่ 24.60 บาท ด้วยมูลค่าการซื้อขาย 163.03 ล้านบาท
ด้านบริษัท บ้านปู จำกัด (มหาชน) หรือ BANPU ณ เวลา 11:19 น. อยู่ที่ระดับ 12.30 บาท ลบ 0.40 บาท หรือ 3.15% โดยทำจุดสูงสุดที่ 12.60 บาท และทำจุดต่ำสุดที่ 12.10 บาท ด้วยมูลค่าการซื้อขาย 1.50 พันล้านบาท
โดยราคาถ่านหินในตลาดล่วงหน้าของจีนร่วงลงในช่วงเช้านี้ หลังจากหน่วยงานของรัฐบาลจีนเริ่มออกนโยบายควบคุมราคาถ่านหินและคลี่คลายวิกฤตพลังงานในประเทศ ขณะที่สัญญาถ่านหินในตลาดสินค้าโภคภัณฑ์เจิ้งโจวร่วงลง 4.4% เช้านี้
ด้านคณะกรรมการพัฒนาและปฏิรูปแห่งชาติของจีน (NDRC) ได้ออกแถลงการณ์ว่า NDRC ได้ออกมาตรการเพื่อสร้างความเชื่อมั่นว่าผลผลิตถ่านหินในประเทศจะเพิ่มขึ้นสู่ระดับ 12 ล้านตัน/วัน และให้ความสำคัญต่อการจัดส่งถ่านหินผ่านทางท่าเรือและรถไฟ นอกจากนี้ NDRC จะประเมินมาตรการอื่น ๆ เพื่อแทรกแซงราคา และจะ “ไม่อดทน” ต่อผู้ที่เผยแพร่ข้อมูลเท็จ หรือสร้างความปั่นป่วนในตลาด
ทางด้านนายหาน เจิ้ง รองนายกรัฐมนตรีจีนได้เรียกร้องให้มีการใช้มาตรการที่เด็ดขาดเพื่อปราบปรามการเก็งกำไรและกักตุนสินค้าในอุตสาหกรรมพลังงาน พร้อมกับกล่าวว่า ราคาถ่านหินและไฟฟ้าที่เคลื่อนไหวอย่างสอดคล้องกับกลไกของตลาดนั้น จะช่วยสร้างเสถียรภาพของอุปทาน